Lars Nielsen | AdventureGuide.dk | Side 2
Forfatterarkiv: Lars Nielsen
Vandring ved Matterhorn
Hvor ligger Matterhorn ?
Matterhorn er et verdensberømt bjerg på 4478 meter, der bl.a. har givet navn til en af verdens første stålrutsjebaner, der findes i Disneyland i Californien. Har dette bjerg mon også givet ideen til formen på en Toblerone chokolade ? Måske, fra Schweiz-siden har dette bjerg i hvert fald en karakteristisk pyramideform. Matterhorn er et legendarisk bjerg, der rejser sig meget abrubt på grænsen mellem Schweiz og Italien. På den Schweiziske side ligger skisportsbyen Zermatt, mens skisportsbyen Cervinia ligger på det italienske side. Tilsammen udgør disse to byer et af de mest eksklusive skisportsområder i Europa. Om sommeren er det endvidere et meget populært område for vandring i alperne.
Bjerget skulle efter sigende være flottest fra Schweiz-siden, så det var der min kammerat Lars og jeg kørte til. Vi valgte en østlig rute, der tog os gennem Liechtenstein og Rhindalen. Vi fulgte vej 19 ind i hjertet af alperne. Denne vej følger i starten Rhinen og senere følger den Rhone-floden. Ved byen Brig bliver vej 19 til vej 9, og kort efter ved byen Visp drejer vejen fra til Zermatt og Matterhorn. Der er kun denne ene vej derind, og man kører i en snæver dal med alpegiganterne Weiishorn (4506m) og Dom (4545m) på hver sin side. Ca. 10 km. før Zermatt når man byen Täsch, hvor man ikke har lov til at køre videre. Vejen fortsætter godt nok til Zermatt, men kun folk med særlige rettigheder må køre op til den ellers bilfri by. Fra Täsch må man derfor vandre op til Zermatt eller man kan tage toget, 'Gletcherekspressen'.
Man kan køre med gletcherekspressen helt fra St. Moritz til Zermatt, og det skulle være en utrolig smuk tur. Mellem Täsch og Zermatt kører endvidere et pendlertog. En retur koster ca. 15 Euro.
Vandreture omkring zermatt
Zermatt by ligger i 1620 meter, og i området omkring byen skulle ligge 17 bjerge over 4000 meter. Foruden Matterhorn bl.a. Monte Rosa (4634m), Liskamm (4527m), Breithorn (4164m) og Strahlhorn (4190m).
'Det er den vej' 'Matterhorn spejles i Leisee'
En god vandretur går op til Hörnlihytten, der i 3260 meter ligger for foden af Matterhorn. Det skulle være muligt at nå derop på ca. 5 timer. Ellers er der mange lifter og bjergtog der kan tage en op i terrænnet. Vi valgte at tage tandhjulsbanen op til Sunnegga paradise i 2288 meters højde. Tandhjulsbanen kører i en tunnel inde i bjerget og skulle være den første af sin art i Europa.
Fra denne side får man de bedste views af Matterhorn, og der er mange søer, hvori matterhorns kegleform spejles, bl.a. Leisee (se billede), Stellisee, Grindjisee og Grünsee. I samme område er der gode udsigter til det spidse sneklædte bjerg Adlerhorn (3988m), og man kan vandre på sidemorænen til gletscheren Findelgletcher.
Har man penge, kan man tage bjergtogbanen Gornergratbahn op til Gornergrat i 3089 meter, en tur der koster ca. 75 Euro t/r fra Zermatt. Herfra skulle der være gode views også af Monte Rosa. Er man endnu mere velhavende kan man tage liften op til Klein Matterhorn i over 3800 meters højde. En af de højeste lifter i Europa, hvis ikke den højeste, men turen koster over 80 Euro t/r fra zermatt.
'Fra venstre: Rimpfischhorn, Strahlhorn og Adlerhorn fra gletchermorænen'.
Dette indlæg blev udgivet i Trekking og tagget Europa, Schweitz den 13/07/2005 af Lars Nielsen.
Yangshuo, et unikt karstlandskab
Landskabet omkring den mindre kinesiske landsby Yangshuo er fortryllende og eventyrligt. Her findes vel nok det smukkeste karstlandskab i verden. Overalt rejser der sig høje kalkstensklipper op af rismarkerne. Et karstlandskab er et landskab bestående af eroderet kalksten. Erosionen af landskabet har ikke været jævn, nogle steder har været mere modstandsdygtige mod det nedbrydende vand end andre områder, og det er i disse mere resistente klipper der nu står tilbage som mægtige kalkstensklipper. Kalksten eroderes relativt nemt, og det er derfor også i disse landskaber man finder drypstenshuler, som der også er mange af i Yangshuo området.
Foto : Li Jiang floden mellem Yangshuo og Guilin
Hvor ligger Yangshuo?
Yangshuo ligger i den kinesiske provins Guangxi Zhuang, en provins i det sydvestlige Kina lige nord for Vietnam. Provinshovedstaden er Nanning.
Guangxi provinsen
Hvordan kommer man til Yangshuo?
Ikke langt nord for Yangshuo ligger den store by Guilin. Hertil kan man flyve fra de større byer i Kina eller man kan ankomme med tog. Fra Guilin er der busser sydpå til Yangshuo, en køretur på omtrent en time. Alternativt kan man komme med bus fra Provinshovedstaden Nanning, hvortil man kan komme med fly eller tog. Nanning ligger dog ret langt syd for Yangshuo. Der er også busforbindelser til Guangzhou og Hong Kong, der efter kinesisk målestok ikke er så langt væk, dog adskillige timer med bus.
Info om Yangshuo
Yangshuo er en af de mest populære backpacker byer i Kina. Det er en mindre landsby klemt inde mellem adskillige imponerende kalkstens-klipper og lige ud til Li Jiang floden. Det er et chill out sted, hvor man kan slappe af og nyde livet et par dage. Mange backpackere bliver her i lang tid, da der er så smukt og så meget at opleve. De fleste overnatnings-steder ligger ved en enkelt gade i midtbyen, turistgaden. Her er der masser af stemning, hoteller, restauranter, barer, turbureauer, forretniger mm. Det er billigt at overnatte, og der er hård konkurrence, så det er nemt at få en seng for 2$ . Også mad er billigt. I mange restauranter er der mulighed for at se fede film eller bytte rejsebøger. Om aftenen stiller restauranterne borde og stole ud på gaderne, og det er ekstremt hyggeligt.
En sejlads på Li jiang floden mellem Guilin og Yangshuo er et must. Disse officielle sejlture mellem de to byer er meget dyre. I stedet tilbydes der mindre mere uofficielle ture fra byen Xingping mellem Guilin og Yang-shuo. Disse ture kan organiseres i Yangshuo med bustransport til og fra Xingping, og er billige. Der sejles i noget af de fineste kartslandskab, floden er omgivet af imponerende klipper. Et af de steder man sejler er udødeliggjort på de nuværende 20 Yuan sedler. Det er sjovt at se hver-dagslivet folde sig ud langs og i floden. Man ser bl.a. vandbøfler og fiskeri med skarv. Fiskerne bruger skarv-fuglen til at fange fisk med. Den dykker simpelthen ned i vandet og fanger fiskene. Der er bundet et snor omkring skarvens næb, så den ikke sluger de større fisk. Meget pussigt.
Kalkstensklipperne omkring Yangshuo er et paradis for klatrere. Der er en del klatreinstruktører i byen, og tilmed er et par af de lokale barer forsynet med indendørs klatrevægge.
Det er yderst populært at leje mountainbikes i Yangshuo og det er billigt. Det er fortryllende at cykle rundt i dette underskønne landskab og opleve det oprindelige Kina med rismarker, vandbøfler, stråhatte mm. Endvidere er mountainbikes nyttige til at komme rundt til områdets seværdigheder, såsom huler, klatring mm. Kina er i en rivende udvikling, så det er med at opleve Yangshuo før charmen går af byen. Man kan tage på en guidet tur med en lokalkendt, og man indtager så typisk en frokost på dennes landsted, meget hyggeligt.
I nærheden af byen findes mange drypstenshuler. Man kan enten selv cykle ud til dem, nogle koster penge at besøge, eller man kan deltage i en arrangeret tur.
På "Dragon River" kan man tage en bamboo rafting tur. Det er stille rafting uden white water, men man passerer enkelte små vandfald. Landskabet er her måske endnu mere idyllisk, fredeligt og smukt end landskabet omkring den større Li Jiang flod.
6) Longsheng risterasser
3 timer fra Yangshuo i nordlig retning finder man de fantastiske risterrasser ved Longsheng. Jeg henviser til en anden artikel på adventureguiden.
http://www.adventureguide.dk/article.asp?SubjectID=3&DocumentID=234
Det er muligt at bestige mange af klipperne omkring Yangshuo. Det er hårdt, men udsigten er formidabel. Lidt udenfor byen findes den populære "Moon Hill", et bjerg med et hul i. Der er trapper det meste af vejen, men skal man helt til tops skal man ud på en mindre sti. Hver opmærksom på ivrige gamle damer, der vil score en skilling på turisterne.
Landskabet er i Guilin næsten så smukt som i Yangshuo, men ikke helt. Guilin er vokset ukontrolleret, så der er ikke så meget charme. Det er en stor by. Men det er områdets trafikknudepunkt, og der er da nogle gode parker samt templer at besøge.